Λαζάνια με σπανάκι και μυρωδικά
Μια διαφορετική συνταγή για λαζάνια με γέμιση από σπανάκι και ρικότα, που δίνει στο κλασικό πιάτο έναν πιο ελαφρύ, χόρτινο και ανοιξιάτικο τόνο.
18 λαζάνια σε φύλλο (περίπου 350 γρ.), 100 γρ. αλεύρι για όλες τις χρήσεις, 125 γρ. βούτυρο ή 100 ml ελαιόλαδο, 1 λίτρο φρέσκο γάλα, ζεστό, 2 κρόκοι αυγών, αλάτι, φρεσκοτριμμένο πιπέρι, 150 γρ. γραβιέρα τριμμένη, 700 γρ. τρυφερά φύλλα σπανακιού, χοντροκομμένα, 1 μάτσο άνηθος, ψιλοκομμένος, 200 γρ. ολόκληρα ντοματάκια κονσέρβας, πολτοποιημένα στον πολυκόφτη, 800 γρ. ρικότα, θρυμματισμένη, 50 γρ. κουκουνάρια (καβουρδισμένα σε αντικολλητικό τηγάνι για περίπου 2 λεπτά, χωρίς λιπαρή ουσία), 30 ml ελαιόλαδο, αλάτι, πιπέρι φρεσκοτριμμένο
Σε μια μεσαία κατσαρόλα, ζεσταίνουμε σε μέτρια φωτιά το βούτυρο (μέχρι να λιώσει) ή το ελαιόλαδο.Ρίχνουμε βροχηδόν το αλεύρι ανακατεύοντας συνεχώς με έναν αυγοδάρτη. Καβουρδίζουμε το αλεύρι για αρκετή ώρα. Στην αρχή σφίγγει, αλλά έπειτα από λίγο γίνεται μια ωραία κρέμα. Συνεχίζουμε μέχρι να αποκτήσει μπεζ απόχρωση και να μυρίσει ψημένο (όχι καμένο). Με το έντονο καβούρδισμα του αλευριού, η μπεσαμέλ δεν θα μυρίζει «αλευρίλα».Προσθέτουμε το ζεστό γάλα, αποσύρουμε από τη φωτιά και ανακατεύουμε γρήγορα και έντονα με τον αυγοδάρτη.Επαναφέρουμε στη φωτιά αν είναι πολύ υδαρής η μπεσαμέλ και ανακατεύουμε διαρκώς μέχρι να δέσει.Αποσύρουμε (αν είναι στη φωτιά), προσθέτουμε το τυρί, τους 2 κρόκους και αλατοπίπερο και ανακατεύουμε καλά.Σε μια φαρδιά κατσαρόλα ζεσταίνουμε το ελαιόλαδο σε μέτρια φωτιά και σοτάρουμε το σπανάκι για περίπου 3 λεπτά, μέχρι να μαλακώσει ελαφρώς και να μειωθεί ο όγκος του.Ρίχνουμε την ντομάτα και αλατοπίπερο και μαγειρεύουμε για περίπου 15 λεπτά, μέχρι να εξατμιστούν τα περισσότερα υγρά. Τα αδειάζουμε σε μπολ και προσθέτουμε τη ρικότα, τον άνηθο και τα κουκουνάρια και ανακατεύουμε να αναμειχθούν.Προθερμαίνουμε τον φούρνο στους 180°C.Απλώνουμε στο ταψί 1 κουτάλα της σούπας από την μπεσαμέλ, ώστε να καλύψει όλο τον πυθμένα. Στρώνουμε 6 από τα λαζάνια, έτσι ώστε να καλύψουν όλη την επιφάνεια, και από πάνω απλώνουμε ομοιόμορφα τη μισή ποσότητα από τη γέμιση. Στρώνουμε άλλα 6 λαζάνια, καλύπτουμε με την υπόλοιπη γέμιση και καλύπτουμε την επιφάνεια με τα τελευταία 6 λαζάνια.Απλώνουμε ομοιόμορφα την υπόλοιπη μπεσαμέλ, σκορπίζουμε την γραβιέρα και ψήνουμε για περίπου 35 λεπτά ή μέχρι να μαλακώσουν τα ζυμαρικά και να ροδίσει η μπεσαμέλ.
Αλεύρι (ζύμες),Γάλα,Σπανάκι,Τυρί